La Direcció General de la Memòria Democràtica adverteix que no tots els familiars podran recuperar les restes dels seus parents davant la dificultat d’exhumació que presenten moltes fosses, sobretot les més grans. Per això assenyala que en molts casos la millor opció és "dignificar l’espai", tal com s’ha fet a Tarragona. Prop de 800 persones estan enterrades en la fossa comuna d’aquest municipi. Davant les dificultats per exhumar les restes, el Bisbat, la Generalitat, l’ajuntament de Tarragona i l'Associació de Víctimes de la repressió franquista del municipi van arribar a un acord per dignificar l’espai. S’ha arreglat la zona i s’ha construït un mur amb el nom inscrit de totes les persones que van ser inhumades en aquest espai d’uns mil metres quadrats. Està previst que en els propers mesos s’hi col·loqui una escultura. El cas de Tarragona podria servir de model per la fossa del cementiri de la ciutat de Girona. Una opció que no agrada gens ni mica als familiars. "Nosaltres volem recuperar les seves restes i portar-les a Sant Hilari. No volem que estigui on el van enterrar els seus assassins", diu en Francesc Ramon Basela.